**Latvijas skolas somas aktivitātes**

**Madonas Valsts ģimnāzijā**

**2018./2019.m.g.**

„Latvijas skolas soma” ir lielākā valsts simtgades dāvana Latvijas bērniem un jauniešiem. Sākot ar 2018. gada septembri, tās ietvaros ikvienam Latvijas valsts skolēnam tiks nodrošināta iespēja izzināt un klātienē pieredzēt Latvijas kultūras un dabas vērtības, iepazīt dažādos laikos Latvijā radītās inovācijas un uzņēmējdarbības veiksmes stāstus. Arī Madonas Valsts ģimnāzijas skolēni I mācību semestrī baudījuši dažādas kultūras un izglītojošas aktivitātes - teātra, baleta un operas izrāžu apmeklējumu, jaunāko Latvijas kino filmu skatīšanās, izglītojošas nodarbības muzejos un citas aktivitātes.

**2018./2019.m.g. I pusgads**

**Baleta izrāde “Dons Žuans”**

Iniciatīvas ‘’Latvijas skolas soma’’ ietvaros apmeklējām baleta izrādi "Dons Žuans". Sapratām, ka balets nav domāts mums, taču pieredze nenāk par ļaunu. Raivis pēc izrādes atzina: „Balets nav manā stilā, sapratu, ka šāda kultūras izbaudīšana mani neaizrauj.” Braucot mājup, bijām noguruši, taču gandarīti par iespēju gūt jaunu pieredzi kultūrā.

**Radošās nodarbības “Mandalu pasaule”**

Iniciatīvas „Latvijas skolas soma” ietvaros Madonas Valsts ģimnāzijas 7. un 8.klašu skolēniem tiks dota iespēja piedalīties radošās studijas „Mandalu pasaule” organizētajās nodarbībās.

Skolēni tika iepazīstināti ar apļu un spirāļu nozīmi mūsu senču skatījumā un praktiski darbojās, veidojot savu mandalu, mācoties izprast savu iekšējo pasauli. Mācību saturā tika nostiprinātas prasmes un zināšanas gan vizuālajā mākslā, gan mūzikā. 7.klašu skolēni nostiprināja zināšanas par vizuālajiem izteiksmes līdzekļiem, kas pauž emocijas- līniju un krāsu. Savukārt, 8.klases skolēni nostiprināja mākslas vēstures jēdzienus- ekspresionismu un impresionismu. Mūzikā skolēni iepriekšējās mācību stundās tika iepazīstināti ar meditatīvo mūziku un arī nodarbības laikā skolēni ieklausījās šīs mūzikas skanējumā. Pēc nodarbības 8.b klases skolēni dalījās iespaidos: Anna: „Nodarbībā tika radīta jauka un mājīga atmosfēra, nodarbības vadītāja izstāstīja mums, kādā veidā mēs varam atbrīvoties no dažādiem satraukumiem un stresa, kas atrodas mūsos. Kopumā nodarbība man patika, jo šajā laikā attīstīju savas zināšanas un prasmes, kā arī ļoti labi pavadīju laiku.” Sandija: „Nodarbībā vislabāk patika darbošanās ar sevi un patstāvīgi varējām izpaust savas dusmas, prieku un bēdas un visu, kas bija uz sirds šajā dienā. Nodarbība ļāva atkāpties soli no ikdienas steigas un veltīt laiku sev.” Unda: „Radošās mandalu nodarbības bija ļoti interesantas. Bija iespēja relaksēties, zīmējot savu unikālo neiro mandalu.” Dāvis: „Nodarbība ļoti patika, kaut arī nemāku labi zīmēt. Lektore bija jauka un atsaucīga, paskaidroja sīkāk, kad bija nepieciešams. Atradu laiku katram skolēnam.” Keita: „Nodarbībā patika vide un tas, ka varējām justies brīvi, veidojot savu mandalu. Uzzinājām, kā tiek radīta neiro mandala un kas tajā tiek iekļauts.”

Keita Kitija Pakalniņa (8.b)

**Izstādes „Vai viegli būt jaunam”**

Iniciatīvas „Latvijas skolas soma” ietvaros vairākas klase apmeklēja Madona novadpētniecības un mākslas muzeja izveidoto izstādi „Vai viegli būt jaunam”. 9.klases skolēni izstādi Madonas novadpētniecības un mākslas muzejā apmeklēja audzināšanas stundas ietvaros, saistībā ar klases stundas tēmu „Mūsdienu sabiedrība: “Es” un šis laiks; manu vecāku skolas un jaunības laiks.” Ar skolēniem tika runāts par sabiedrībā pieņemtajām uzvedības normām tagad un kādas tās varētu būt bijušas agrāk. Izstādē redzētais, nodarbībā uzzinātais noderēs Latvijas vēstures un sociālo zinību stundās. Tika sniegts ieskats sava rajona (novada) izglītības attīstības vēsturē, gūts apstiprinājums savai piederībai un ieguldījumam skolēnu un jauniešu projektos, darbos, jo ar tiem mūsdienu jaunatne 2018. gadā Madonai ieguvusi Latvijas galvaspilsētas titulu. 11.klašu skolēni atzīst, ka bija ļoti interesanti uzzināt, kādi bija jaunieši Madonas rajonā 50.-90.gados, kā viņi pavadīja brīvo laiku, kādas drēbes nēsāja, kādas bija prasības skolā, kas, kā un kāpēc viņus centās izaudzināt par pilnvērtīgiem sabiedrības locekļiem un kāda bija jauniešu reakcija uz to. Skolēni bija patīkami pārsteigti, ieraugot pazīstamus cilvēkus jaunībā vecajās bildēs. 12.klašu skolēni pirms došanās uz izstādi „Vai viegli būt jaunam ” pārrunāja vecāku atmiņas un iespaidus par tā laika protesta iespējām, salīdzinot ar pašu skolēnu pieredzi tagadnē. Ar izstādes palīdzību tika rosināta skolēnu interese par norisēm Latvijas un pasaules attīstībā, pilnveidojot prasmi analizēt cilvēku jūtas, attiecības un rīcību. Nodarbībā iegūtās zināšanas noderēs Latvijas vēstures, kulturoloģijas, politikas un tiesību stundās.

Linda Amura (12.a)

**Izrāde “Zēni’’**

12.c klase Skolas somas projekta ietvaros devās ekskursijā uz Rīgu. Klases galvenais mērķis bija doties uz Skolas somas iniciēto izrādi „Zēni’’ Dailes teātrī. Manuprāt, izrāde bija izdevusies, pat ļoti. Tā bija piemērota tieši mūsu vecuma jauniešiem. Pēc pirmā cēliena radās ļoti daudz jautājumu un viedokļu, izrādē bija liela un dažu brīdi pat pārspīlēta kulminācija, kas izraisīja nelielu stresu. Otrais cēliens lika aizdomāties par dažādām dzīves vērtībām. Arī klasesbiedri pēc izrādes atzina: „Izrāde bija ļoti laba un interesanta, saistīta ar mūsdienu problēmām un situācijām. Varēja uz tām paskatīties no malas, padomāt, kā tas ietekmē jauniešus un sabiedrību”, „Man izrāde patika, jo tajā bija ļoti daudz smieklīgu joku un varēja tā riktīgi izsmieties. Izrāde radīja arī ļoti daudz jautājumus, uz kuriem it kā atbildēja, bet bija jāpievērš uzmanība sīkumiem.” Ikvienam ieteiktu noskatīties šo izrādi, ja ir tāda iespēja. Bet ekskursijas sākumā apskatījām Melngalvju namu. Šeit mums tika dota iespēja iejusties bagāto neprecēto tirgotāju tēlā un kļūt bagātākiem, izkaļot pašiem savu monētu. Ekskursijas nākamajā daļā devāmies uz Kino muzeju, kas daudzos no mums izraisīja vilšanos. Bijām gaidījuši ko interesantāku, ne tik vienmuļu un garlaicīgi pasniegtu. Bet priecājamies pat katru gūto pieredzi. Kopumā mēs jauki pavadījām laiku kopā, jo tomēr to brīžu vairs nebūs tik daudz! Divpadsmitie, priecājaties, kamēr vēl var!

Beāte Beatrise Juško (12.c)

**Filma “Bille”**

12.oktobrī iniciatīvas „Skolas somas” ietvaros bijām uz filmas “Bille” seansu Madonas kinoteātrī “Vidzeme”. Bijām priecīgi par šādu iespēju – apmeklēt kino un iepazīties ar Latvijas simtgades filmu piedāvājumu. Aptaujājot 8.a klases skolēnus, noskaidrojām viedokļus: Haralds Ducens: „Filma mudina uz pārdomām par dzīvi. Pēc filmas skatīšanās radās secinājums - Lai cik pieaudzis tu būtu, nekad nezaudē sevī bērnu !” Laura Dubrovska: „Man patika filma! Lika pārdomāt manas dzīves izvēles. Priecēja iespēja pavadīt laiku kopā ar draugiem. Mani ļoti ieinteresēja arī filmas galvenās varones dzīves stāsts.” Enija Megija Kovaļevska: „Filma man nepatika, šķita garlaicīga un man nepiemērota. Labprāt iniciatīvas “Skolas soma” ietvaros noskatītos filmu “Nameja gredzens”.” Adrija Raiveta Kaire: „Filma lika pārdomāt par to, kādas ir dzīves īstās vērtības. Nav jāskatās uz to, cik tu esi bagāts vai nabags. Ir jānovērtē katra cilvēka labās īpašības.” Savukārt 12.klašu skolēni pēc filmas atzina: „Filma „Bille” atspoguļo Latvijas ikdienu Ulmaņlaikos. Tas palīdz izprast tā laika cilvēkus un vēstures notikumus.” Kāds cits skolēns norādīja; „Filma bija laba, bet nepabeigtības sajūta pēc filmas palika. Varbūt filmai pietrūkst nobeiguma. Domu var saprast daļēji, bet daļa, ko sapratu, man patika.”

Adrija Raiveta Kaire (8.a)

**Operas izrāde ‘’Karmena’’**

Iniciatīvas “Latvijas skolas soma’’ ietvaros bijām mācību ekskursijā pa Latvijas Nacionālo operu. Tikām iepazīstināti ar operas vēsturi, ievesti aizskatuvē, uzvesti uz skatuves, kur jau bija apskatāma operai „Karmena” iekārtotā skatuve, un pat redzējām baleta nodarbību. Un tad bija vakara kulminācija - opera „Karmena’’. Lai gan Žorža Bizē opera „Karmena” ir tapusi 1845.gadā, tā vēl joprojām ir visslavenākā opera pasaulē. Tajā attēlotās problēmas ir aktuālas arī mūsdienās - mīlestība un sāpes, greizsirdība, vardarbība. Latvijā iestudētā izrāde ir mūsdienīga - izmantotas gan video projekcijas, gan hiphop dejas elementi. Sigita pēc operas atzina: „Mūsdienās cilvēki sāk arvien vairāk mākslu aizstāt ar tehnoloģijām. Es uzskatu, ka opera, kas ir 3,5 h gara, ir daudz interesantāka par parastas filmas skatīšanos. Skatoties operu, bija sajūta, ka laika vienības neatbilst realitātei. Mīlestība ir pati svarīgākā lieta dzīvē, tāpēc ir superīgi redzēt citu cilvēku domas par to pat, ja tā nav realitāte. Manuprāt, katram cilvēkam vajag vismaz reizi gadā atslēgties no realitātes un izbaudīt mākslu.” Savukārt Elīza atzina: „Man ļoti patika mūsdienu versija, patika hip hopa elementi, bija sasniegts rezultāts, kurš varētu ieinteresēt arī jauniešus, ne tikai pieaugušos. Tomēr būtu priecīga redzēt arī klasisko „Karmenas” versiju.” Arī Renārs dalījās iespaidos: „Opera bija laba, un man ļoti patika. Fantastiski bija tas, ka hiphopu varēja savienot ar klasisko mūziku, un tas tiešām saskanēja. Opera mani ieinteresēja no sākuma līdz pat beigām.” Ekskursija izdevās jautra, neskatoties uz ķibelēm ar muzeju. Visiem visvairāk patika Escape room. Izrādās mums patīk lauzīt prātus un tikt mazliet pabiedētiem. Šī ekskursija bija lieliska atpūta no skolas un ikdienas dzīves. Sakām lielu paldies skolotājai, kas palīdzēja noorganizēt šo ekskursiju, un paldies klasesbiedriem par jautro dienu, kā arī liels padies „Skolas somai”!

Sanija Beatrise Barinska (9.a)

**Ž.Lipkes muzeja apmeklējums un baleta izrāde “Romeo un Džuljeta”**

12.a klase 1. novembrī devās ekskursijā Skolas somas ietvaros. Šādu pasākumu es dēvēju par veiksmīgu mēneša sākumu, jo ekskursijā iegūtās emocijas deva iedvesmu visa mēneša garumā un uz dažiem atstāja iespaidus, ko atcerēsies visu mūžu. Ekskursijā devāmies uz Latvijas galvaspilsētu – Rīgu. Apmeklējām Žaņa Lipkes muzeju un vakarā uzposāmies uz Latvijas Nacionālo Operu, lai noskatītos baletu “Romeo un Džuljeta”. Žanis Lipke (īstajā vārdā Jānis Lipke; dzimis 1900. gada 1. februārī Jelgavā, miris 1987. gada 14. maijā Rīgā) bija ebreju glābējs Otrā pasaules kara laikā. No 400 līdz 450 ebrejiem, kurus izglāba Latvijas iedzīvotāji, Lipke kopā ar sievu Johannu, draugiem un paziņām nosargāja apmēram 55 ebreju dzīvības. Tieši tāpēc viņam par godu tapa muzejs, kā arī filma “Tēvs Nakts”, kur galveno lomu spēlē Artūrs Skrastiņš. Muzejā pastāstīja par Žani un viņa ģimeni, kā arī par viņa panākumiem, kas lika aizdomāties, vai mēs rīkotos tāpat? Pēc muzeja apmeklējuma daudzi atzina, ka vēlās noskatīties filmu „Tēvs nakts”. Nodarbība bija interesanta, īpaši patika modernais interjers. Dienu noslēdzām ar pozitīvu pasākumu – baleta izrādes „Romeo un Džuljeta” apmeklējumu. Dažiem bija iespēja pirmo reizi apmeklēt Latvijas Nacionālo Operu un baletu. Sergeja Prokofjeva iestudētais balets tapis pēc Viljama Šekspīra ģeniālās traģēdijas motīviem, neapšaubāmi ir viens no populārākajiem sava žanra paraugiem 20. gadsimtā. Izrāde bija aizraujoša. Lielākā daļa klasesbiedru atzina, ka izrāde patika un bija prieks izdzīvot populārus skaņdarbus, arī dejotāju sniegumu. Daži atzina, ka balets nav domāts viņiem, bet tas kaut reizi dzīvē ir jāredz. Paldies skolotāju un Skolas somas atbalstam! Ar prieku gaidīsim nākamo!

Alise Patrīcija Dreimane (12.a)

**2018./2019.m.g. II pusgads**

**Koncerts “Goran Gora. Knuts. Imants”**

22.martā ar klasi devāmies uz Valmieru, uz koncertu “Goran Gora. Knuts. Imants”. Brauciens bija projekta „Skolas soma’’ ietvaros, tāpēc šo koncertu varējām baudīt bez maksas. Sēdējām otrajā rindā, kas ļāva gūt vēl labāku pieredzi un sajūtas. Solists Jānis Holšteins ļoti labi spēja komunicēt ar publiku, pirms katras dziesmas par to nedaudz pastāstīja, kā tā radusies un ko tā nozīmē gan viņam pašam, gan pārējiem. Koncerta nosaukumā tika iekļauti latviešu dzejnieku Knuta Skujenieka un Imanta Ziedoņa vārdi, jo dziesmu teksti bija šo dzejnieku sacerēti dzejoļi. Solists stāstīja, ka ļoti daudz no šiem dzejniekiem iedvesmojies. Bija gan jautras dziesmas, gan nedaudz skumīgas, bet pats galvenais - koncerta laikā varēja izbaudīt labu mūziku. Ieklausoties dziesmu vārdos, varēja aizdomāties par dažādām dzīves vērtībām. Kopumā guvām ļoti labu pieredzi, šis nelielais izbrauciens ar klasi bija izdevies – pavadīt laiku kopā ar klasesbiedriem un klausīties labu mūziku vienmēr ir patīkami. Pēc koncerta 11.a klases skolēni dalījās pārdomās par koncertu:

• Koncerts bija ļoti kvalitatīvs, patika kā mūziķi spēja iesaistīt un ieinteresēt publiku. •Sen nebiju bijusi uz tik tuvu sajūtām un dvēselei koncertu. Gan Knuta, gan Ziedoņa dzeja man ir tuva, tieši no viņu dzejas radīta mūzika man bija kas jauns. Bauda! Man ļoti, ļoti patika!

• Koncertā man patika tas, ka tas noritēja brīvā, mierīgā gaisotnē un solists sarunājās ar publiku, līdz ar to auditorijai bija ciešāka saikne ar grupu.

• Ļoti patika koncerts, izbaudīju katru brīdi. Iepriekš nebiju piedzīvojusi tāda veida dzīvo mūziku. Skanējums un sajūtas ļoti iedvesmojošas un pozitīvas. Patīkami pārsteigta par mūzikas dzīvo izpildījumu, mākslinieki ļoti talantīgi un entuziastiski.

• Biju pārsteigts, jo pasākums izvērtās interesants un aizraujošs.

• Ļoti patika pozitīvās emocijas koncertā un dziesmas bija interesantas un jaukas.

• Lai gan māksliniekus pirmo reizi dzirdēju, likās diezgan interesanti. Dziesmas visas aptuveni vienādas, bet tas netraucēja baudīt koncertu.

• Koncerts bija ļoti sirsnīgs, tāpat arī jautrs un mazliet ar humora izjūtu. Lai arī es ikdienā neklausos šāda tipa mūziku, šis koncerts noteikti mani ieinteresēja, paklausīties arī citas šī mūziķa dziesmas.

Ance Ludborža (11.a)

**Izrāde “Pavasaris”**

Projekta “Latvijas Skolas Soma” ievaros 3.aprīlī Madonas kultūras namā notika muzikālā teātra izrāde “Pavasaris”, kurā iespēja bija piedalīties devīto un divpadsmito klašu skolēniem. Izrāde tapusi Valmieras Drāmas teātrī pēc Franka Vēdekinda lugas ”Pavasara atmoda”, kas stāsta par 4 jauniešiem, viņu muzikālo grupu, kuras mēģinājumi notiek garāžā, jauniešu problēmām, sevis meklējumiem, jaunības dumpiniecisko garu, skolas problēmām un ilgām pēc sapratnes. 9.a klases skolēni dalījās savās pārdomās pēc izrādes noskatīšanās. Santa: “Šī izrāde atšķīrās no izrādēm, kuras esmu redzējusi. Nevaru īsti teikt, ka teātra izrāde man patika, jo tomēr izvēlos skatīties citādāka žanra darbus. Manuprāt, teātra izrādēs nevajadzētu būt tik atklātām ainām. Šajā izrādē bija apspēlētas problēmas, kuras ir aktuālas mūsdienās, un varbūt šo tēmu aktualizēšana palīdzēja kādam saprast un novērtēt visu, kas ir viņa dzīvē.” Dāvids: “Man izrāde “Pavasaris” patika un likās interesanta, jo aktiermāksla bija tiešām laba, stāsts bija par jauniešu dzīvi, par pozitīvajām un negatīvajām emocijām, kā ar tām tiek galā pusaudži. Tas mani piesaistīja, un nevienā brīdī nelika justies garlaikoti. Vārdi nebija cenzēti, tas izrādei piedeva „odziņu”, kā arī mūzika izrādē bija ļoti laba.” Sigita: “Man izrāde nepatika, jo manā dzīvē šīs problēmas nav aktuālas, esmu tām jau gājusi cauri. Nepatika, ka aktieri “iesmej” par jauniešiem, taču tajā pašā brīdī nesaprot, ka tie ir stereotipi un jauniešus nomāc pavisam cita veida lietas. Es neuzskatu, ka uz skatuves ir jāmēģina radīt dzīves problēmas, bet, gan jāraisa domas par skaistām lietām, no kurām bērni spētu iedvesmoties.” Daniela: “Man šī izrāde patika, jo tā bija ļoti vienkārša, atklāta. Tajā nebija cenzūras, kas varbūt varētu šķist nepieņemami teātra skatuvei, bet pati izrāde attēlo dzīves realitāti, līdz ar to, man šķiet loģiski, ka nebija nekādas cenzūras. Man patika tas, ka izrādē tika parādītas gan pozitīvās lietas jauniešu dzīvē, piemēram, mīlestība, gan negatīvās, piemēram, pašnāvība. Sākumā man šķita, ka izrāde nepatiks, bet vēlāk iepatikās tās vienkāršums. Es ieteiktu šo izrādi redzēt arī citiem jauniešiem.” Laura: “Teātra izrāde raisīja dažādas domas, jo uz šāda veida izrādi biju pirmo reizi. Tas, ka nebija cenzūras, ļāva labāk iejusties šo jauniešu tēlā un aizdomāties dziļāk par to, kas notika uz skatuves. Interesanti bija arī tas, ka izrāde bija muzikāla, kas arī atspoguļoja šo jauniešu ikdienas dzīvi un izjūtas. Kā arī izrāde parādīja ļoti aktuālas tēmas mūsdienu jauniešu ikdienā.”

Elīza Elsiņa (9.a)

**Izrāde “Planēta nr.85”**

Piektdien, 22.martā, 10.b klase devās Latvijas Skolas Somas atbalstītā ekskursijā uz teātra izrādi “Planēta Nr. 85”. Izrāde bija par PSRS laikiem, kad apkārt nevarēja neko runāt par brīvu Latviju, par to, ka ir slikti. Latvieši bija apspiesti, un šī teātra izrāde to arī parādīja. Protams, tas tika pasniegts interesantāk un jautrāk, bet būtība jau tā pati. Manuprāt, lielākai daļai klases teātra izrāde patika. Man izrāde pat ļoti patika. Es biju sajūsmā. Tā pasniedza PSRS laiku no tāda kā cita skatu punkta, kas likās ļoti interesanti. Kā arī šīs izrādes galveno lomu spēlēja mūsu pašu skolas absolvents Gints Andžāns. Līva Puķīte atzīst: “Man patika, ka caur izrādi varēja izzināt tā laika būtību, domas un izdarības. Lai gan visi sākumā domāja, ka tā būs bērnu izrāde, es biju lielā sajūsmā, un nemaz neuzskatu, ka tā ir bērnu izrāde. Izrāde bija par mīlestību, attiecībām un PSRS laiku.” Lelde Pavloviča: “Neuzskatu, ka izrāde bija domāta sākumskolas vecuma bērniem, bet gan pamatskolas skolēniem, jo izrāde bija par PSRS laikiem un ne visi saprastu.” Katrīna Jurkāne: “Izrāde bija ļoti interesanta, sižets ļoti pārdomāts, lai būtu interesanti gan pieaugušajiem, gan bērniem. Aktieri šai izrādei bija piemeklēti perfekti.” Keitija Nikola Niedra: “Teātra izrāde bija ļoti atbilstoša mācību ekskursijai – gan pamācoša, gan izzinoša, gan savā ziņā jautra un izklaidējoša.” - Krista Ruicēna: “Teātra izrāde bija smieklīga un interesanta. Jauniešiem ļoti labi, saprotami pasniedza Padomju laika dzīvi un problēmu risināšanu.” Niks Dagnis Dieriņš: “Izrāde bija interesanta, bet man liekas, ka tā ir vairāk piemērota sākumskolas un pirmajām pamatskolas klasītēm. Nedaudz bērnišķīga, bet nebija slikta. Nu es laikam pats uz tādu otrreiz neietu.” Liels paldies Skolas Somas projektam par to, ka mēs varam aizbraukt uz kādu tik interesantu un reizē arī izglītojošu izrādi, kura dod pozitīvas emocijas un uzlabo garastāvokli visai dienai. Elizabete Āboliņa (10.b) 1.martā iniciatīvas „Latvijas Skolas Somas” ietvaros 10.a klase devāmies uz izrādi Rīgā ‘’Planēta Nr.85’’. Pusaudžiem ir grūti iztēloties dzīvi astoņdesmitajos. Šī iestudētā teātra izrāde to lieliski atspoguļoja. Veicot aptauju, pirms izrādes klasesbiedriem tika dots uzdevums uzrakstīt būtiskākās pazīmes 80tajiem. No vēstures stundām bija atcerējušies par preču deficītu (trūkumu), par blata precēm, perestroiku un komunismu. No vecākiem bija dzirdējuši par kolhozu, tā laika modi, pionieriem, aizliegtām grāmatām. Pēc izrādes noteikti varēja papildināt savas zināšanas par 80tajiem. Tā raisīja pārdomas un bagātināja iztēli par tiem laikiem. Sižets bija veidots tā, lai tas būtu baudāms gan bērniem, gan pusaudžiem, gan vecākiem. Labprāt izrādi noskatītos vēlreiz.

Krista Paula Pauere (10.a)

**izrāde “Labie bērni”**

Šā gada 25.martā, pateicoties programmai “Latvijas skolas soma”, 11.b klase devās interesantā ekskursijā, lai nedaudz izrautos no ikdienas rutīnas un interesanti pavadītu šo dienu. Viena no ekskursijas daļām bija teātra apmeklējums, un šoreiz mēs baudījām Valmieras teātra viesizrādi Rīgā “Labie bērni”. Uzklausīju arī klasesbiedru domas un gūtās atziņas pēc šīs izrādes. Katrīna Lukaševica: “Ļoti patika izrāde, jo to spēlēja jaunieši. Viss izrādes dialogs notika mums, jauniešiem, saprotamā valodā. Galvenā doma bija ļoti pamācoša un dzīvei noderīga- jaunieši bieži nedomā par to, kādas būs sekas tam, ko viņi dara, par to sāk domāt tikai tad, kad “ziepes” jau ir savārītas.” Jēkabs Sināts: “Lai arī dažās vietās šī izrāde likās pārspīlēta, jāatzīst, ka tā bija ļoti pamācoša un lika aizdomāties gan par attiecībām, gan interneta, telefona lietošanu.” Madara Liekumniece-Grandāne: “Scenārijs, protams, bija saistošs jaunāka gadagājuma bērniem, un pati pamatdoma bija izglītojoša saistībā ar dažāda rakstura noziegumiem un tā visa konsekvencēm. Pilnībā izrādi baudīt traucēja fakts, ka tā bija pārlieku pielāgota trendiem, izmantojot dažādas klišejas un nolietotu, apnikušu slengu.” Paula Silava: “Izrādē ļoti precīzi tika attēlota jauniešu savstarpējā saskarsme, leksika un uzvedība. Mēs varējām katrs uz sevi paskatīties no malas. Iesaku ikvienam noskatīties šo izrādi, lai saprastu, cik reizēm mūsu uzvedība izskatās ”tizla”.” Pēc izrādes noskatīšanās visi bija vienisprātis- Izrāde “Labie bērni” mums parādīja sabiedrībā aktīvas problēmas, kuras, neapspriestas un nerisinātas, var vēl vairāk pieņemties apmēros, tā lika pārdomāt, vai arī mēs dažreiz neesam ne tikai nejauki pret citiem, bet arī paši pret sevi. Katrs varējām salīdzināt sevi ar šiem jauniešiem, un saprast, kā rīkoties sarežģītās situācijās. Uzticība, draudzība un apdomība bija vērtības, par kurām domājām visu mājupceļu. Ralfs Bormanis (11.b) Izrādi „Labie bērni” apmeklēja arī 8.klašu skolēni, tāpēc noskaidrojām arī viņu izjūtas pēc redzētā: Laura Dubrovska (8.a): „Izrāde bija ļoti interesanta, aizraujoša, un labi tas, ka izrāde bija atšķirīga no citām un tajā parādīja to, kā ir īstenībā.” Jūlija Ginta Cerbule (8.a): „Izrāde bija ļoti interesanta un pamācoša, un arī smieklīga. Ieteiktu šo izrādi visiem sākot no 14 gadu vecuma.” Kristaps Līcītis (8.a): „Izrāde bija laba, neskatoties uz nedaudz rupjībām. Visvairāk prātā ir iespiedies sākums, jo izrāde sākās pavisam negaidīti!” Keita Kitija Pakalniņa (8.b): „Šī izrāde man patika. Visas izrādes laikā tika attēlota dzīve vidusskolā, Amerikā. Ļoti daudzas no šīm ainām es jau biju redzējusi internetā, taču aktieri to attēloja tā, ka man likās ļoti interesanti. Bija brīži, kas ļoti lika smieties, taču bija arī brīži, kas nelikās smieklīgi. Šī izrāde ļoti precīzi un labi atspoguļo jauniešu labās un sliktās darbības, to sekas. Izrāde, manuprāt, ir ļoti pamācoša un liek padomāt par pasauli sev apkārt, visu vajag darīt ar mēru.” Patrīcija Auzāne (8.b): „Man ļoti patika ,,Labie bērni’’, jo tur bija stāstīts par jauniešiem, izklaidēm, atkarībām. Izrāde pamācīja, ka nevajag aizrauties ar alkoholu vai cigaretēm, kā vajadzētu izturēties pret citiem, jāievēro pieklājības normas.” Sandija Gordienko - Krūmiņa (8.b): „Teātra izrāde man patika, jo varēja saprast cilvēku dzīves patiesības. No dažādu cilvēku skatupunkta kāds var izskatīties gan labs, gan slikts un nejauks. Manuprāt, aktieri veica ļoti labu darbu, ar teātra mākslu parādot cilvēkus mūsdienās, kādiem tiem vajadzētu vai nevajadzētu būt. Izrāde bija ļoti pamācoša, tai bija sava doma, odziņa, un katrs no tās var kaut ko mācīties.” Līva Rieba (8.b): „Man šī izrāde patika aktieru dēļ. Manuprāt, viņi bija ļoti profesionāli, daudz komunicēja ar publiku. Izrādes sižets bija ļoti pamācošs, domu rosinošs, tomēr man tas likās ļoti paredzams, jau daudzas reizes izstāstīts. Nedomāju, ka izrāde bija paredzēta mana vecuma bērniem. Es ar prieku skatītos vēl kādu izrādi ar šo aktieru sastāvu.”

Apkopoja Adrians Romanovskis (8.a), Anete Tropa (8.b)